CELEX: 62020TN0453
Language: lv
Date: 2020-07-14 00:00:00
Title: Lieta T-453/20: Prasība, kas celta 2020. gada 14. jūlijā – KZ/Komisija

31.8.2020   
            
            
               LV
            
            
               Eiropas Savienības Oficiālais Vēstnesis
            
            
               C 287/41
            
         
      Prasība, kas celta 2020. gada 14. jūlijā – KZ/Komisija
      (Lieta T-453/20)
      (2020/C 287/61)
      Tiesvedības valoda – franču
      
         Lietas dalībnieki
      
      
         Prasītājs: KZ (pārstāvis: N. de Montigny, advokāts)
      
         Atbildētāja: Eiropas Komisija
      
         Prasījumi
      
      Prasītāja prasījumi Vispārējai tiesai ir šādi:
      
                  —
               
               
                  atcelt amatā paaugstināto ierēdņu sarakstu, kas pieņemts ar 2019. gada 14. novembra administratīvo informāciju Nr. 32-2019/14.11.2019, jo tajā nav iekļauts prasītāja vārds un uzvārds;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītājs izvirza vienu vienīgu pamatu, ar ko izvirzīta iebilde par prettiesiskumu attiecībā pret Eiropas Savienības Civildienesta noteikumu (turpmāk tekstā – “noteikumi”) 45. panta vispārīgajiem īstenošanas noteikumiem (turpmāk tekstā – “VĪN”). Prasītājs iebilst pret Komisijas pausto interpretāciju, ka noteikumu 40. panta 3. punkts nozīmējot, ka ierēdnis, kas dienā, kurā iecēlējinstitūcija pieņēmusi lēmumu par paaugstināšanu amatā, atradies atvaļinājumā personisku iemeslu dēļ, nav tiesīgs piedalīties līdz ar to pabeigtajā paaugstināšanā amatā. Gluži pretēji – prasītājs norāda uz noteikumu 40. panta 3. punkta teleoloģisko un sistēmisko interpretāciju un pauž uzskatu, ka Komisija ar savu interpretāciju nav ievērojusi tiesības uz paaugstināšanu amatā noteikumu 45. panta izpratnē. Prasītājs uzskata, ka Komisija nav ievērojusi arī tiesiskās drošības principu un to noteikumu normu saskaņotības principu, kuru sistēmā VĪN ietilpst, un vienlīdzīgas attieksmes principu karjeras virzības kontekstā, kas esot jāievēro, piemērojot noteikumu 5. panta 5. punktu. Visbeidzot, viņš pārmet, ka VĪN īstenošanai trūkst loģikas un samērīgu seku.